钦定古今图书集成/理学汇编/经籍典/第195卷 > 日知录一 > 纳公孙宁仪行父于陈
## 钦定古今图书集成/理学汇编/经籍典/第195卷 > 日知录一 > 纳公孙宁仪行父于陈

孔宁。仪行父从灵公宣淫于国，杀忠谏之泄冶，君弑
不能死，从楚子而入陈，《春秋》之罪人也。故《书》曰“纳公
孙宁、仪行父于陈。”杜预乃谓二子托楚以报君之仇，
灵公成丧贼，讨国复功，足以补过。呜呼！使无申叔时
之言，陈为楚县矣，二子者楚之臣仆矣，尚何功之有？
幸而楚子复封，成公反国，二子无秋毫之力，而杜氏
为之曲说，使后世诈谖不忠之臣，得援以自解。呜呼！
其亦愈于已为他人郡县，而犹言“报仇”者与？

与楚子之存陈，不与楚子之纳二臣也。《公羊》子固已
言之，曰“存陈，悕矣。”